## Uredba o izmjeni i dopuni Carinskog zakona

### NN 62/1999 (18.6.1999.), Uredba o izmjeni i dopuni Carinskog zakona

# **VLADA REPUBLIKE HRVATSKE**

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkoga doma Hrvatskoga
državnoga sabora ("Narodne novine", broj 131/98), Vlada Republike Hrvatske
je na sjednici održanoj 27. svibnja 1999. godine donijela

## **UREDBU**

### **O IZMJENI I DOPUNI CARINSKOG ZAKONA**

Članak 1.

U Carinskom zakonu ("Narodne novine", broj 53A/91, 64/91, 33/92, 106/93
i 92/94) članak 292. stavak 1. mijenja se i glasi:

"(1) Pri vraćanju robe koja je bila privremeno izvezena radi prerade,
dorade ili obrade (oplemenjivanje) carinu čini razlika između svote carine
obračunane za robu koja se vraća s oplemenjivanja i svote carine koja bi
se platila u slučaju da se na isti dan uvozno carini roba koja je bila
privremeno izvezena."

Iza stavka 1. dodaju se četiri nova stavka 2., 3., 4. i 5. koji glase:

"(2) Iznimno od odredbe stavka 1. ovoga članka pri vraćanju uljane repice
roda 1999. godine koja je bila privremeno izvezena radi oplemenjivanja
plaća se carina na vrijednost obavljenog oplemenjivanja, uključujući i
vrijednost materijala upotrijebljenog u te svrhe te druge troškove u inozemstvu
u svezi s otpremom i dopremom robe po stopi koja važi za robu koja se uvozi.

(3) Pri obračunu svota carine iz stavka 1. ovog članka:

a) za izračun svote carine za robu koja se oplemenjena vraća iz inozemstva
mjerodavni su podaci o vrsti robe (tarifni stavak), te količini i stanju
robe iskazani podnijetom uvoznom carinskom deklaracijom, te carinska stopa
i svota carine prema mjernoj jedinici proizvoda koji važe na dan podnošenja
te deklaracije;

b) za izračun svote carine za robu koja je bila privremeno izvezena
u inozemstvo mjerodavni su podaci o vrsti robe (tarifni stavak), količini
i stanju robe utvrđeni carinskom deklaracijom za privremeni izvoz robe,
te carinska stopa i svota carine po mjernoj jedinici proizvoda koji za
takvu robu (privremeno izvezenu robu) važe na dan podnošenja uvozne carinske
deklaracije za robu koja se vraća s oplemenjivanja.

(4) Ako je svota carine za privremeno izvezenu robu (stavak 3. pod b)
veća od svote carine za robu koja se oplemenjena vraća iz inozemstva (stavak
3. pod a), za proizvode dobivene oplemenjivanjem carina se neće obračunavati.

(5) Privremeno se radi prerade, dorade i obrade (oplemenjivanja) može
iz Republike Hrvatske izvoziti roba koja se sukladno propisima i ispravama
koje prate robu pri izvozu ili uvozu smatra proizvodom hrvatskog podrijetla."

Dosadašnji stavci 2. i 3. postaju stavci 6. i 7. istog članka.

Članak 2.

Odredbe ove Uredbe ne odnose se na poslove privremenog izvoza robe na
preradu, doradu i obradu (oplemenjivanje), koji su započeti prije stupanja
na snagu ove Uredbe. Na te poslove primjenjuju se odredbe propisa koji
su važili na dan započinjanja odgovarajućeg posla.

Članak 3.

Danom primjene ove Uredbe prestaje važiti Uredba o izmjeni Carinskog
zakona ("Narodne novine", broj 30/99.).

Članak 4.

Ova Uredba stupa na snagu danom objave u "Narodnim novinama".

Klasa: 413-01/98-02/04
Urbroj: 5030115-91-9
Zagreb, 27. svibnja 1999.

Predsjednik
**mr. Zlatko Mateša,** v. r.

Uredba, NN 62/1999-1152